Snart skal indbyggerne på det mere end 1600 kilometer lange land, New Zealand, stemme om, hvilket nyt flag de gerne så vaje over deres øer.

Premierminister i New Zealand, John Key, bekendtgjorde i marts sidste år, at det Newzealandske flag er et levn fra kolonitiden.

- Vi ønsker et design, der skriger New Zealand. Hvad enten det er syet fast på en kiwis (newzealænders, red.) rygsæk uden for en bar i Kroatien eller er på en flagstang uden for FN, sagde han dengang.

Officielt projekt søsat

Derfor startede John Key ’the Flag Consideration Project’ (Flag-overvejelses-projektet), hvor almindelige newzealændere kunne uploade og foreslå alternative flagdesigns indtil 16. juli i år.

Det var der 10.292 personer, der gjorde, og the Flag Consideration Project har i dag offentliggjort de fire flag, som newzealænderne skal stemme om.

Et tolv mand stort panel bedømte de indkomne forslag og udvalgte efterfølgende tre flag med en gennemgående bregne og et enkelt sort-hvid-flag med en spiral.

Newzealænderne skal stemme blandt disse fire flag Foto: www.govt.nz

Bregnen har i forvejen en særlig status på stillehavsøerne – den pryder blandt andet militæremblemer og sportsrepræsentanters tøj.

Anden runde i 2016

Newzealænderne skal brevstemme mellem november og december, om hvilket af de fire flag de foretrækker.

I marts 2016 skal de så stemme igen – denne gang skal de tage stilling til, om de ønsker det nye flag, eller om de ønsker at bibeholde deres nuværende.

Ud af de i alt 10.292 indsendte forslag var der også en del kulørte indslag. Du kan se nogle af de farverige flagdesigns vi billedhjulet øverst i artiklen.